L'Estatut d'autonomia de Catalunya, en l'apartat 2 de l'article 162, atribueix a la Generalitat l'ordenació farmacèutica en el marc de l'article 149.1.16 de la Constitució, i en l'apartat 5 de l'article 162 se li atribueix la competència executiva de la legislació estatal en matèria de productes farmacèutics.
L'article 3 del Reial decret llei 9/2011, de 19 d'agost, de mesures per a la millora de la qualitat i la cohesió del Sistema Nacional de Salut, de contribució a la consolidació fiscal, i d'elevació de l'import màxim dels avals de l'Estat per al 2011, va modificar el Reial decret 823/2008, de 16 de maig, pel qual s'estableixen els marges, les deduccions i els descomptes corresponents a la distribució i la dispensació de medicaments d'ús humà.
En aquest sentit, va incorporar un nou apartat 8 en l'article 2 mitjançant el qual es va introduir un "índex corrector" dels marges de les oficines de farmàcia, amb la finalitat de garantir l'accessibilitat al servei i la seva qualitat, com també l'atenció farmacèutica adequada als usuaris per aquelles oficines de farmàcia que estiguin ubicades en nuclis de població aïllats o socialment deprimits; que les seves vendes anuals totals, en termes de preu de venda al públic incrementat amb l'impost sobre el valor afegit (IVA), no superin els 200.000 euros en l'exercici econòmic corresponent a l'any natural anterior, i que hagin estat obertes al públic almenys durant el període equivalent a onze mesos dins l'any natural anterior a l'aplicació de l'índex corrector dels marges.
En queden exceptuats els casos de tancaments temporals forçosos no deguts a sanció administrativa o inhabilitació professional degudament autoritzats per les administracions sanitàries competents; els casos que no hagin estat objecte de sanció administrativa o inhabilitació professional ni estiguin exclosos de la concertació, i que participin en els programes d'atenció farmacèutica i en la realització del conjunt d'activitats destinades a la utilització racional dels medicaments que estableixi l'Administració sanitària corresponent.
La introducció d'aquest índex corrector va entrar en vigor l'1 de gener de 2012 i s'ha d'aplicar als marges de les oficines de farmàcia que resultin exemptes de l'escala de deduccions establerta en el Reial decret 823/2008, de 16 de maig, abans esmentat, corresponents a les receptes de medicaments d'ús humà fabricats industrialment i dispensats amb càrrec a fons públics.
Posteriorment, l'article 5 del Reial decret llei 16/2012, de 20 d'abril, de mesures urgents per garantir la sostenibilitat del Sistema Nacional de Salut i millorar la qualitat i la seguretat de les prestacions, suprimeix el requisit que fa referència a la ubicació de les oficines de farmàcia en nuclis de població aïllats o deprimits socialment i el referent a l'exigència que les farmàcies hagin romàs obertes al públic almenys durant el període equivalent a onze mesos dins l'any natural anterior a l'aplicació de l'índex corrector.
Finalment, la Llei 12/2012, de 26 de desembre, de mesures urgents de liberalització del comerç i de determinats serveis, en la disposició final quarta, recull l'última modificació de l'escala de marges i deduccions establerta en el Reial decret llei 19/2012, de 25 de maig, de mesures urgents de liberalització del comerç i de determinats serveis.
L'apartat 8 de l'article 2 del Reial decret 823/2008, de 16 de maig, disposa que la decisió sobre el compliment dels requisits exigits, així com la resolució de les incidències que es produeixin en l'aplicació d'aquestes mesures, correspon a les administracions sanitàries competents en matèria d'ordenació farmacèutica, que han d'establir el procediment per a la seva aplicació.
L'aplicació efectiva de l'índex corrector s'ha de realitzar en el marc dels procediments de facturació de la prestació farmacèutica, de conformitat amb el que s'estableix en el concert d'atenció farmacèutica entre el Servei Català de la Salut i el Consell de Col·legis Farmacèutics de Catalunya.
En conseqüència, un cop escoltats el Consell de Col·legis Farmacèutics de Catalunya, la Mutualitat de Funcionaris de l'Administració Civil de l'Estat (MUFACE), la Mutualitat General Judicial (MUGEJU) i l'Institut Social de les Forces Armades (ISFAS);
De conformitat amb el que estableix l'article 39.1 en relació amb el 40.1, ambdós de la Llei 13/2008, de 5 de novembre, de la presidència de la Generalitat i del Govern;
L'objecte d'aquest Decret és establir els requisits i el procediment per a l'aplicació de l'índex corrector dels marges de les oficines de farmàcia, en aplicació de l'apartat 8 de l'article 2 del Reial decret 823/2008, de 16 de maig, pel qual s'estableixen els marges, deduccions i descomptes corresponents a la distribució i la dispensació de medicaments d'ús humà.
El present Decret és aplicable a les oficines de farmàcia de Catalunya que resultin exemptes de l'escala de deduccions recollida en l'apartat 5 de l'article 2 del Reial decret 823/2008, de 16 de maig, i que compleixen els requisits establerts en aquest Decret.
3.1 Les oficines de farmàcia que vulguin acollir-se a l'aplicació de l'índex corrector dels marges corresponents a les receptes de medicaments d'ús humà fabricats industrialment dispensats a càrrec de fons públics, d'acord amb l'escala que estableix l'apartat 8 de l'article 2 del Reial decret 823/2008, de 16 de maig, han de reunir els requisits següents:
a) No haver estat objecte de sanció administrativa o inhabilitació professional ni estar excloses de la concertació.
b) Participar en els programes d'atenció farmacèutica i en la realització del conjunt d'activitats destinades a la utilització racional dels medicaments que estableixi l'administració sanitària corresponent.
c) No superar les seves vendes anuals totals els 200.000 euros, en termes de preu de venda al públic incrementat amb l'impost sobre el valor afegit, en l'exercici econòmic corresponent a l'any natural anterior.
3.2 Als efectes de l'apartat 1.b) d'aquest article, es consideren programes d'atenció farmacèutica i activitats destinades a la utilització racional dels medicaments tots aquells programes d'atenció farmacèutica i activitats destinats a la utilització racional dels medicaments inclosos en el concert d'atenció farmacèutica establert entre el Servei Català de la Salut i el Consell de Col·legis de Farmacèutics de Catalunya.
4.1 El procediment s'inicia mitjançant sol·licitud del farmacèutic o la farmacèutica titular de l'oficina de farmàcia.
La sol·licitud s'ha de presentar entre els dies 1 i 15 de juny de l'any en què s'hagi d'aplicar l'índex corrector.
No obstant això, es pot presentar la sol·licitud d'aplicació de l'índex corrector dels marges amb posterioritat al 15 de juny de l'any corresponent en cas que s'acrediti un canvi en la titularitat de l'oficina de farmàcia, com també l'inici en la participació en els programes i activitats a què es refereix l'article 3.2 a partir d'aquella data.
Una vegada reconegut el dret a l'aplicació de l'índex corrector, s'ha de tenir en compte a partir de la facturació del mes següent al de la presentació de la sol·licitud.
La sol·licitud es pot adreçar, de manera presencial, a la direcció general competent en matèria d'ordenació farmacèutica, a través de la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través dels portals corporatius de tramitació de l'Oficina Virtual de Tràmits (OVT) i el Canal Empresa i de la Seu electrònica de la Generalitat de Catalunya ( https://seu.gencat.cat ), mitjançant el formulari normalitzat que es pot descarregar des d'aquests portals, sens perjudici del dret de les persones interessades a presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
4.2 A la sol·licitud s'ha d'adjuntar la documentació següent:
a) Còpia del model oficial de la declaració per liquidar el pagament fraccionat a compte de l'impost de la renda de les persones físiques (IRPF) on constin les vendes totals en termes de preu de venda al públic incrementat amb l'impost sobre el valor afegit (IVA) de l'oficina de farmàcia, corresponent a l'any natural anterior a l'any per al qual es presenta la sol·licitud.
En el cas que el farmacèutic o la farmacèutica titular de l'oficina de farmàcia realitzi més d'una activitat econòmica subjecta a pagament fraccionat a compte de l'IRPF, ha de desglossar i justificar les quanties corresponents a cadascuna de les activitats.
b) Declaració responsable que la persona titular de l'oficina de farmàcia no ha estat objecte de sanció administrativa o inhabilitació professional, ni ha estat exclosa de la concertació.
c) Declaració responsable que s'està participant activament en els programes d'atenció farmacèutica i en la realització del conjunt d'activitats destinades a la utilització racional dels medicaments d'acord amb l'article 3.2 d'aquest Decret.
4.3 La direcció general competent en matèria d'ordenació farmacèutica ha de verificar que les oficines de farmàcia sol·licitants compleixen els requisits establerts.
4.4 La resolució del procediment ha de determinar l'aplicació de l'índex corrector i el seu període de vigència en funció del compliment dels requisits establerts.
La resolució s'ha de notificar als farmacèutics interessats, preferentment per mitjans electrònics, en els termes que estableixen els apartats 3 i 5 de l'article 43 de la Llei 26/2010, del 3 d'agost, de règim jurídic i de procediment de les administracions públiques de Catalunya, sempre que la persona interessada hagi consentit expressament, mitjançant el formulari de sol·licitud, la notificació per mitjans electrònics.
El termini màxim per resoldre i notificar la resolució és de tres mesos.
La manca de resolució expressa en el termini indicat té efectes estimatoris.
La resolució de la direcció general competent en matèria d'ordenació farmacèutica no exhaureix la via administrativa i s'hi pot interposar recurs d'alçada davant el conseller o consellera competent en matèria de salut.
4.5 La direcció general competent en matèria d'ordenació farmacèutica ha de comunicar al Consell de Col·legis de Farmacèutics de Catalunya, als col·legis de farmacèutics corresponents, a la Mutualitat de Funcionaris de l'Administració Civil de l'Estat (MUFACE), a la Mutualitat General Judicial (MUGEJU), a l'Institut Social de les Forces Armades (ISFAS) i a la Gerència de Farmàcia i del Medicament del Servei Català de la Salut la relació d'oficines de farmàcia que han acreditat el compliment dels requisits per aplicar l'índex corrector i el període de vigència.
4.6 La Gerència de Farmàcia i del Medicament del Servei Català de la Salut ha de trametre la informació per a l'aplicació de l'índex corrector dels marges al Consell de Col·legis de Farmacèutics de Catalunya.
El director o directora general competent en matèria d'ordenació farmacèutica pot declarar la ineficàcia sobrevinguda del dret a l'aplicació de l'índex corrector dels marges quan es posi de manifest l'incompliment dels requisits establerts a l'article 3 d'aquest Decret, amb audiència prèvia a la persona titular de l'oficina de farmàcia.
La resolució que es dicti s'ha de comunicar al Consell de Col·legis de Farmacèutics de Catalunya, als col·legis de farmacèutics corresponents, a MUFACE, MUGEJU, ISFAS i a la Gerència de Farmàcia i del Medicament del Servei Català de la Salut perquè dugui a terme les actuacions pertinents que permetin recuperar, si escau, les quantitats pagades indegudament.
Termini de presentació de sol·licituds per als anys 2012, 2013 i 2014.
A l'efecte de regularitzar els drets corresponents als anys 2012, 2013 i 2014, el termini per a la presentació de les sol·licituds és de tres mesos des de l'entrada en vigor del present Decret.
Aplicació de l'índex corrector dels marges de les oficines de farmàcia corresponent al període de gener a abril de l'any 2012.
Per a l'aplicació de l'índex corrector dels marges corresponent al període de gener a abril de 2012, les oficines de farmàcia han de complir els requisits següents, addicionalment als recollits a l'article 3.1 d'aquest Decret:
a) Estar ubicades en nuclis de població aïllats o deprimits socialment.
Als efectes d'aquest Decret, s'entén que una oficina de farmàcia està ubicada en un nucli de població aïllat o deprimit socialment quan sigui l'única en un municipi o bé en un ens o una entitat local d'àmbit territorial inferior al municipi, d'acord amb el que s'estableix al Decret 139/2007, de 26 de juny, pel qual es regulen la denominació, els símbols i el registre d'ens locals de Catalunya.
b) Haver romàs obertes al públic almenys durant el període equivalent a onze mesos dins l'any natural anterior a l'aplicació de l'índex corrector dels marges.
En queden exceptuats els casos de tancaments temporals forçosos que no siguin conseqüència d'una sanció administrativa o inhabilitació professional degudament autoritzats per les administracions sanitàries competents.
Programes d'atenció farmacèutica i activitats per a la utilització racional dels medicaments que cal tenir en compte per a l'aplicació de l'índex corrector dels marges per als anys 2012, 2013 i 2014.
A l'efecte del compliment per les oficines de farmàcia del requisit establert en la lletra b) de l'article 3.1 per als exercicis 2012, 2013 i 2014, es consideren programes d'atenció farmacèutica i activitats destinades a la utilització racional dels medicaments els següents:
- Cribratge per a la detecció precoç del càncer de colon.
- Cribratge per a la detecció del VIH.
- Programa d'atenció a pacients drogodependents en tractament amb agonistes opiacis a les oficines de farmàcia: tractament de manteniment amb metadona.
- Programa d'intercanvi de xeringues.
- Programa d'educació sanitària a la gent gran sobre el bon ús dels medicaments.
El present Decret entrarà en vigor l'endemà de la seva publicació al Diari Oficial de la Generalitat de Catalunya.